Oliy ta’lim tashkilotlariga kirish imtihonlarida abituriyentlarning ta’lim to‘g‘risidagi hujjatlariga qo‘yilgan baholarini inobatga olish tartibini joriy etish chora-tadbirlari to‘g‘risida

O‘zbekiston Respublikasi Prezidentining “O‘zbekistonning yangi taraqqiyot davrida ta’lim-tarbiya va ilm-fan sohalarini rivojlantirish chora-tadbirlari to‘g‘risida” 2020-yil 6-noyabrdagi PF-6108-son Farmonida belgilangan vazifalar ijrosini ta’minlash hamda yoshlarning bilim olishga bo‘lgan qiziqishlarini yanada qo‘llab-quvvatlash, ularning ta’lim to‘g‘risidagi hujjatlariga qo‘yilgan baholarini oliy ta’lim tashkilotlariga kirish imtihonlarida inobatga olish maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining “O‘zbekistonning yangi taraqqiyot davrida ta’lim-tarbiya va ilm-fan sohalarini rivojlantirish chora-tadbirlari to‘g‘risida” 2020-yil 6-noyabrdagi PF-6108-son Farmonining 10-bandiga muvofiq 2022/2023 o‘quv yilidan boshlab umumiy o‘rta, o‘rta maxsus ta’lim muassasalari va kasb-hunar maktablari (keyingi o‘rinlarda — ta’lim tashkilotlari) bitiruvchilarining shahodatnomasi (diplomga ilova)ga majburiy 11 yillik ta’limning so‘nggi 6 yillik baholari o‘rtacha ko‘rsatkichi (keyingi o‘rinlarda — bitiruvchilar baholarining o‘rtacha ko‘rsatkichi) kiritilishi va ushbu ko‘rsatkich oliy ta’lim tashkilotiga kirish imtihonlarida inobatga olinishi belgilanganligi ma’lumot uchun qabul qilinsin.
 2. O‘zbekiston Respublikasi Vazirlar Mahkamasi huzuridagi Davlat test markazi (keyingi o‘rinlarda — Davlat test markazi), Ta’lim sifatini nazorat qilish davlat inspeksiyasi, Oliy va o‘rta maxsus ta’lim vazirligi hamda Xalq ta’limi vazirligining ta’lim tashkilotlari bitiruvchilari baholarining o‘rtacha ko‘rsatkichini elektron platformalar orqali hisoblash hamda bitiruvchilarning shahodatnomasi (diplomga ilova)da o‘z aksini toptirish to‘g‘risidagi takliflariga rozilik berilsin.
 3. Quyidagilarni nazarda tutuvchi Ta’lim tashkilotlari bitiruvchilari baholarining o‘rtacha ko‘rsatkichini hisoblash va uni oliy ta’lim tashkilotlariga kirish imtihonlarida inobatga olish tartibi to‘g‘risidagi nizom ilovaga muvofiq tasdiqlansin:
 ta’lim tashkilotlari tomonidan majburiy 11 yillik ta’limning so‘nggi 6 yillik baholarini aks ettiruvchi elektron platformalarni yuritish va baholarni mazkur platformalarga davriy ravishda kiritib borish;
 bitiruvchilar baholarining o‘rtacha ko‘rsatkichlarini hisoblash, ularni elektron platformalarda aks ettirish tartibi hamda ma’lumotlarni “Elektron hukumat” tizimi idoralararo integratsiyalashuv platformasi orqali Davlat test markazining “ABITUR” maxsus elektron dasturiga uzatish; 
 Davlat test markazi tomonidan oliy ta’lim tashkilotlariga o‘qishga qabul qilish bo‘yicha test sinovlari yakunlanganidan so‘ng ta’lim tashkilotlari tomonidan “Elektron hukumat” tizimi idoralararo integratsiyalashuv platformasi orqali “ABITUR” maxsus elektron dasturiga kiritilgan baholarning o‘rtacha ko‘rsatkichlarini tanlov natijasini hisoblashda inobatga olish.
 4. Tizimida ta’lim tashkilotlari bo‘lgan vazirliklar va idoralar, shuningdek, O‘zbekiston Respublikasi Vazirlar Mahkamasi huzuridagi Ta’lim sifatini nazorat qilish davlat inspeksiyasi (nodavlat ta’lim tashkilotlari bo‘yicha) 2022-yil 10-iyunga qadar elektron platformalarni ishga tushirsin hamda ta’lim tashkilotlarida 2022/2023 o‘quv yili va keyingi o‘quv yillari bitiruvchilarining so‘nggi 6 yillik baholarini elektron platformalarga kiritish va bitiruvchilar baholarining o‘rtacha ko‘rsatkichlari hisoblab borilishini ta’minlasin.
 5. 2022-yil 10-iyunga qadar tizimida ta’lim tashkilotlari bo‘lgan vazirliklar va idoralar, O‘zbekiston Respublikasi Vazirlar Mahkamasi huzuridagi Ta’lim sifatini nazorat qilish davlat inspeksiyasi, Xalq ta’limi vazirligi o‘z elektron platformalarini “Elektron hukumat” tizimi idoralararo integratsiyalashuv platformasiga integratsiya qilsin.
 6. Belgilansinki, elektron platformalar va dasturlarni yaratish hamda texnik jihatdan qo‘llab-quvvatlash, integratsiya qilish masalalari bilan bog‘liq xarajatlar tegishli vazirliklar va idoralarning budjetdan tashqari mablag‘lari hisobidan qoplanadi.
 7. Davlat test markazi, Oliy va o‘rta maxsus ta’lim vazirligi, Xalq ta’limi vazirligi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsinlar.
 8. Mazkur qarorning bajarilishini nazorat qilish O‘zbekiston Respublikasi Bosh vazirining ijtimoiy rivojlantirish masalalari bo‘yicha o‘rinbosari, Vazirlar Mahkamasi huzuridagi Davlat test markazi direktori M.M. Karimov, Vazirlar Mahkamasi huzuridagi Ta’lim sifatini nazorat qilish davlat inspeksiyasi boshlig‘i U.N. Tashkenbayev, xalq ta’limi vaziri B.O. Saidov hamda oliy va o‘rta maxsus ta’lim vaziri A.H. Toshkulov zimmasiga yuklansin.
 1. Mazkur Nizom umumiy o‘rta, o‘rta maxsus ta’lim muassasalari va kasb-hunar maktablari (keyingi o‘rinlarda — ta’lim tashkilotlari) bitiruvchilarining shahodatnomasi (diplomga ilova)ga majburiy 11 yillik ta’limning so‘nggi 6 yillik baholari o‘rtacha ko‘rsatkichini oliy ta’lim tashkilotlariga kirish imtihonlarida inobatga olish tartibini belgilaydi.
 Ushbu Nizom O‘zbekistonda faoliyat olib borayotgan xorijiy oliy ta’lim tashkilotlari hamda ularning filiallariga nisbatan tatbiq etilmaydi.
 2. Ta’lim tashkilotlari bitiruvchilari baholarining o‘rtacha ko‘rsatkichini oliy ta’lim tashkilotlariga kirish imtihonlarida inobatga olish ushbu Nizomga ilovaga muvofiq sxema asosida amalga oshiriladi.
 3. Bitiruvchilarning ta’lim to‘g‘risidagi hujjatlariga qo‘yilgan baholarining so‘nggi 6 yillik o‘rtacha ko‘rsatkichi elektron platformaga ta’lim tashkilotlari tomonidan davriy ravishda kiritib boriladi va ma’lumotlarning to‘g‘ri kiritilganligi uchun ta’lim tashkilotlarining birinchi rahbarlari shaxsan mas’ul hisoblanadi.
 4. Ta’lim tashkilotlari bitiruvchilari bahosining o‘rtacha ko‘rsatkichi 3 — 5 baholar oralig‘ida bo‘lib, mazkur ko‘rsatkich shahodatnoma va diplomga ilovada aks ettiriladi.
 5. Tizimida ta’lim tashkilotlari bo‘lgan vazirliklar va idoralar, O‘zbekiston Respublikasi Vazirlar Mahkamasi huzuridagi Ta’lim sifatini nazorat qilish davlat inspeksiyasining (nodavlat ta’lim tashkilotlari bo‘yicha) elektron platformalari “Elektron hukumat” tizimi idoralararo integratsiyalashuv platformasiga integratsiya qilinadi hamda ushbu vazirliklar va idoralarga “Elektron hukumat” tizimi idoralararo integratsiyalashuv platformasi orqali axborot almashish imkoniyati yaratiladi.
 6. Tizimida ta’lim tashkilotlari bo‘lgan vazirliklar va idoralar, O‘zbekiston Respublikasi Vazirlar Mahkamasi huzuridagi Ta’lim sifatini nazorat qilish davlat inspeksiyasi (nodavlat ta’lim tashkilotlari bo‘yicha) har yili 15-iyunga qadar:
 o‘z elektron platformalariga bitiruvchilar haqidagi ma’lumotlar bilan birga ularning bilim ko‘rsatkichiga qo‘yilgan baholarning o‘rtacha ko‘rsatkichini shakllantirish uchun ta’lim tashkilotlari tomonidan platformalarga o‘quvchilarning fanlar bo‘yicha yillik baholari kiritilishini ta’minlaydi;
 elektron platformalarda shakllantirilgan bitiruvchilar haqidagi ma’lumotlar hamda ularning baholarining o‘rtacha ko‘rsatkichi “Elektron hukumat” tizimi idoralararo integratsiyalashuv platformasiga uzluksiz uzatib borilishi uchun barcha tashkiliy tadbirlarni amalga oshiradi.
 7. Ta’lim tashkilotlari tomonidan bitiruvchilar haqidagi ma’lumotlarni va fanlar bo‘yicha baholarining o‘rtacha ko‘rsatkichini elektron platformada shakllantirib, ularning shahodatnomasi (diplomga ilova)da o‘z aksini toptirish uchun o‘quvchilarning fanlar bo‘yicha yillik baholari har yili 15-iyunga qadar elektron platformaga kiritib boriladi.
 Elektron platformaga kiritilgan baholar qat’iy hisoblanib, ularga o‘zgartirish va qo‘shimchalar kiritilishiga yo‘l qo‘yilmaydi.
 8. Ta’lim tashkilotlarini xorijiy davlatda tamomlagan va hujjati tan olingan (O‘zbekiston Respublikasi fuqarosi), eksternat tartibida yakuniy davlat attestatsiyasidan o‘tgan abituriyentlarning shahodatnomasidagi (diplomga ilovadagi umumta’lim fanlari bo‘yicha) baholari taalluqliligi bo‘yicha Qoraqalpog‘iston Respublikasi Xalq ta’limi vazirligi, Toshkent shahar xalq ta’limi bosh boshqarmasi, viloyatlar xalq ta’limi boshqarmalari va Oliy va o‘rta maxsus ta’lim vazirligining Qoraqalpog‘iston Respublikasi, Toshkent shahar va viloyatlar Kasbiy ta’limni rivojlantirish va muvofiqlashtirish hududiy boshqarmalari (keyingi o‘rinlarda — ta’limni boshqaruvchi hududiy boshqarmalar) tomonidan o‘z elektron platformalariga kiritiladi.
 Kiritilgan ma’lumotlarning haqqoniyligi uchun taalluqliligi bo‘yicha ta’limni boshqaruvchi hududiy boshqarma boshliqlari shaxsan mas’ul hisoblanadi.
 9. Umumiy o‘rta ta’lim tashkiloti bitiruvchilarining 6 — 11-sinflardagi fanlar bo‘yicha yillik baholari, yakuniy davlat attestatsiyasi baholari elektron platformaga har o‘quv yilining yakuni bo‘yicha 15-iyunga qadar kiritiladi.
 10. Bitiruvchilar bahosining o‘rtacha ko‘rsatkichini hisoblashda 6-11-sinflardagi yillik baholarning umumiy yig‘indisi har bir sinfdagi o‘qitilgan fanlar sonining umumiy yig‘indisiga nisbati olinadi.
 U quyidagi formula asosida hisoblanadi:
 Kbbo‘k — bitiruvchi bahosining o‘rtacha ko‘rsatkichi;
 ∑6b — 6-sinfdagi barcha fanlar bo‘yicha yillik baholar yig‘indisi;
 ∑7b — 7-sinfdagi barcha fanlar bo‘yicha yillik baholar yig‘indisi;
 ∑ 8b — 8-sinfdagi barcha fanlar bo‘yicha yillik baholar yig‘indisi;
 ∑9b — 9-sinfdagi barcha fanlar bo‘yicha yillik baholar yig‘indisi; 
 ∑10b — 10-sinfdagi barcha fanlar bo‘yicha yillik baholar yig‘indisi;
 ∑11b — 11-sinfdagi barcha fanlar bo‘yicha yillik baholar yig‘indisi;
 6f — 6-sinfda yillik baho chiqarilgan barcha fanlar soni;
 7f — 7-sinfda yillik baho chiqarilgan barcha fanlar soni;
 8f — 8-sinfda yillik baho chiqarilgan barcha fanlar soni;
 9f — 9-sinfda yillik baho chiqarilgan barcha fanlar soni;
 10f — 10-sinfda yillik baho chiqarilgan barcha fanlar soni;
 11f — 11-sinfda yillik baho chiqarilgan barcha fanlar soni.
 11. Umumiy o‘rta ta’lim tashkiloti tomonidan bitiruvchilar bilimiga qo‘yiladigan baholash mezonlari farq qilganda baholash tizimidagi maksimal ball 100 foiz sifatida qabul qilinadi va ballar baho tizimiga quyidagicha konvertatsiya qilinadi: 86 — 100 foiz uchun — 5 baho, 71 — 85 foiz uchun — 4 baho, 56 — 70 foiz uchun — 3 baho va 56 foizgacha — 2 baho.
 12. O‘rta maxsus ta’lim tashkilotlari va kasb-hunar maktablari bitiruvchilarining 1-2-bosqichlardagi umumta’lim fanlari bo‘yicha yillik baholari, yakuniy davlat attestatsiyasi baholari elektron platformaga har o‘quv yilining yakuni bo‘yicha 15-iyunga qadar kiritiladi.
 Bitiruvchilarning 6 — 9-sinflardagi yillik baholari Xalq ta’limi vazirligining “Elektron kundalik” elektron dasturiga, shuningdek, tizimida ta’lim tashkilotlari bo‘lgan vazirliklar va idoralar tomonidan barcha ta’lim tashkilotlarida joriy etilgan elektron platformalarga integratsiya qilish orqali olinadi.
 13. Bitiruvchilar bahosining o‘rtacha ko‘rsatkichini hisoblashda 6 — 9-sinflardagi hamda 1-2-bosqichlardagi umumta’lim fanlari bo‘yicha yillik baholarning umumiy yig‘indisi har bir sinf va bosqichdagi o‘qitilgan umumta’lim fanlari sonining umumiy yig‘indisiga nisbati olinadi.
 U quyidagi formula asosida hisoblanadi:
 Kbbo‘k— bitiruvchi bahosining o‘rtacha ko‘rsatkichi;
 ∑6b — 6-sinfdagi barcha fanlar bo‘yicha yillik baholar yig‘indisi;
 ∑7b — 7-sinfdagi barcha fanlar bo‘yicha yillik baholar yig‘indisi;
 ∑ 8b— 8-sinfdagi barcha fanlar bo‘yicha yillik baholar yig‘indisi;
 ∑9b — 9-sinfdagi barcha fanlar bo‘yicha yillik baholar yig‘indisi; 
 ∑1 b — 1-bosqichdagi umumta’lim fanlari bo‘yicha yillik baholar yig‘indisi;
 ∑2b — 2-bosqichdagi umumta’lim fanlari bo‘yicha yillik baholar yig‘indisi;
 6f — 6-sinfda yillik baho chiqarilgan barcha fanlar soni;
 7f — 7-sinfda yillik baho chiqarilgan barcha fanlar soni;
 8f — 8-sinfda yillik baho chiqarilgan barcha fanlar soni;
 9f — 9-sinfda yillik baho chiqarilgan barcha fanlar soni;
 1b — f — 1-bosqichda yillik baho chiqarilgan umumta’lim fanlari soni;
 2b — f— 2-bosqichda yillik baho chiqarilgan umumta’lim fanlari soni.
 14. O‘rta maxsus ta’lim tashkilotlari va kasb-hunar maktablari tomonidan bitiruvchilar bilimiga qo‘yiladigan baholash mezonlari farq qilganda baholash tizimidagi maksimal ball 100 foiz sifatida qabul qilinadi va ballar baho tizimiga quyidagicha konvertatsiya qilinadi: 86 — 100 foiz uchun — 5 baho, 71 — 85 foiz uchun — 4 baho, 56 — 70 foiz uchun — 3 baho va 56 foizgacha — 2 baho.
 15. Abituriyent oliy ta’lim tashkilotiga o‘qishga kirish imtihonlarida ishtirok etish uchun ro‘yxatdan o‘tish jarayonida shaxsiy ma’lumotlarini kiritgandan so‘ng uning shahodatnomadagi yoki diplomga ilovadagi umumta’lim fanlari baholarining o‘rtacha ko‘rsatkichi hosil bo‘ladi.
 Abituriyent tomonidan baholarining o‘rtacha ko‘rsatkichi uning shahodatnomadagi yoki diplomga ilovadagi baholarining o‘rtacha ko‘rsatkichi bilan tekshirilib, tasdiqlash tugmasi bosiladi.
 Abituriyent tomonidan baholarining o‘rtacha ko‘rsatkichi tasdiqlanmagunga qadar unga kirish imtihonlarida ishtirok etish uchun ruxsatnoma shakllantirilmaydi.
 16. Abituriyentning shaxsiy kabinetida aks etgan shahodatnomadagi yoki diplomga ilovadagi umumta’lim fanlari baholari va ularning o‘rtacha ko‘rsatkichi hamda shahodatnomadagi yoki diplomga ilovaning aslidagi baholar o‘rtasida tafovut aniqlanganda abituriyent tegishli ta’limni boshqaruvchi boshqarmaga murojaat qiladi. O‘z o‘rnida hududiy boshqarmalar mavjud muammo bartaraf etilishini ta’minlaydi.
 Bunda abituriyentning shaxsiy kabinetida aks etgan shahodatnomadagi yoki diplomga ilovadagi umumta’lim fanlari baholari va ularning o‘rtacha ko‘rsatkichi o‘zgaradi va abituriyent ma’lumotlarning to‘g‘riligi bo‘yicha tasdiqlash tugmasini bosadi. Tasdiqlash tugmasi bosilganidan so‘ng ma’lumotlar to‘g‘riligiga abituriyentning shaxsan o‘zi javobgar hisoblanadi.
 17. Davlat test markazi oliy ta’lim tashkilotlarining bakalavriatiga o‘qishga kirish uchun “ABITUR” maxsus elektron dasturi orqali ariza topshirgan, ammo elektron platformada baholarining o‘rtacha ko‘rsatkichi kiritilmagan abituriyentlar haqidagi ma’lumotni ariza qabul qilingan kunda tegishli vazirliklar va idoralarga elektron platformasi orqali yuboradi.
 18. Tegishli vazirliklar va idoralar bir ish kunida ma’lumotni abituriyentning shahodatnomasi yoki diplomi berilgan ta’limni boshqaruvchi hududiy boshqarmaga yuboradi.
 19. Hududiy ta’limni boshqaruvchi boshqarma tuman xalq ta’limi bo‘limi orqali shu kunning o‘zida ma’lumotni ta’lim tashkilotiga yuboradi, ta’lim tashkiloti rahbari uch ish kunida abituriyentning shahodatnomasidagi yoki diplomga ilovadagi umumta’lim fanlari baholari elektron platformaga to‘g‘ri kiritilishini ta’minlaydi.
 Abituriyentning shaxsiy kabinetida shahodatnomadagi yoki diplomga ilovadagi umumta’lim fanlari baholarining o‘rtacha ko‘rsatkichi shu kunning o‘zida aks etadi.
 20. Tugatilgan yoki qayta tashkil etilgan ta’lim tashkilotlari bitiruvchilari baholarining o‘rtacha ko‘rsatkichi (zarur hollarda arxiv hujjatlari asosida) tegishli ta’limni boshqaruvchi hududiy boshqarmalar tomonidan hujjatning asli asosida Davlat test markazining elektron platformasiga to‘g‘ri kiritilishi ta’minlanadi.
 21. Tegishli vazirliklar va idoralar belgilangan vazifalar ta’lim tashkilotlari tomonidan o‘z vaqtida bajarilishi bo‘yicha nazoratni olib boradi va ta’minlaydi.
 22. Davlat test markazi tomonidan oliy ta’lim tashkilotlariga o‘qishga qabul qilish bo‘yicha test sinovlari yakunlanganidan so‘ng, belgilangan muddatda, tanlovga qadar abituriyentlarning test sinovi jarayonida to‘plagan ballariga tegishli ta’lim tashkilotlari tomonidan kiritilgan bitiruvchilar baholarining o‘rtacha ko‘rsatkichlari qo‘shiladi va tanlov jarayoni amalga oshiriladi.
 23. Oliy ta’lim tashkilotiga o‘qishga qabul qilish jarayonida abituriyent tomonidan qabul komissiyasiga taqdim etilgan shahodatnomadagi yoki diplomga ilovadagi baholarning o‘rtacha ko‘rsatkichi bilan elektron platformaga kiritilgan baholar o‘rtacha ko‘rsatkichi orasida tafovut aniqlansa, u holda abituriyentning keyingi holati kirish imtihonlarida (talabalikka qabul qilingan bo‘lsa) talabalikka qabul qilingan ta’lim yo‘nalishi doirasida qayta ko‘rib chiqiladi. Agar kiritilgan o‘zgarishlar tufayli abituriyent to‘plagan ball qabul chegarasidan past bo‘lsa, mazkur abituriyent oliy ta’lim tashkilotiga qabul qilinmaydi.
 24. Mazkur Nizomni amalga oshirishda yuzaga keladigan nizolar qonunchilik hujjatlarida belgilangan tartibda, shu jumladan, sud tartibida hal etiladi.
 25. Ushbu Nizom talablari buzilishida aybdor bo‘lgan shaxslar qonunchilik hujjatlariga muvofiq javob beradilar.